बोखार कईसन–कईसन ?
एह समय बोखार के सीजन चलत बा | कबो मौसम के बदलाव त कबो मच्छर के काटला से होखेवाला बोखार खूब देखे के मिळत बा |बोखार में कवनो भी गोली खाए से पहिले बोखार कवन तरह के बा ई अगर जान लिहल जाई त आसानी से बोखार से निपटल जा सकत बा |
बोखार का ह …?
जब हमनी के शरीर पर कवनो बैक्टीरिया भा कवनो वायरस के हमला होला त आपन शरीर ओकरा के मारे के कोशिश करेला | एही कारण से हमनी के देह गरम हो जाला मतलब की सामान्य तापमान (९८.३ डिग्री ) से ज्यादा हो जाला | बाकि कबो –कबो थकान भा मौसम के बदलाव से भी अईसन हो जाला | एकरे के बोखार कहल जाला |
बोखार अईला पर का करे के चाहीं … ?
अगर बोखार हल्का- फुल्का मतलब कि ९९ डिग्री से १०० डिग्री ले बा त एगो पैरासिटामोल ५०० मि.ग्रा. के खा लेबे के चाही | आ अगर बोखार १०० डिग्री से ऊपर होखे , बोखार के संगे उल्टी-दस्त ,सिर , आँख , देह आ जोड़-जोड़ में दरद होखे त तुरंत डाक्टर के देखा लेबे के चाहीं |
बोखार १०२ डिग्री से ऊपर होखे त माथा पर ठंडा पानी के पट्टी रखे के चाहीं | आ पूरा शरीर के ठंडा पानी से पोंछ देबे के चाहीं |
साफ-सफाई के पूरा धेयान रखे के चाहीं |
तेज बोखार अईला पर मरीज के पूरा आराम देबे के चाहीं |
मरीज के छिंकत आ खाँसत समय मुँह पर रुमाल रखे के चाहीं |
का बोखार जानलेवा ह …?
सब तरह के बोखार जानलेवा ना होला, बाकि डेंगू में जवन हैमरेजिक बोखार मतलब खून बहेवाला , मलेरिया बोखार दिमाग में चढ़ जाव , टायफाईड बोखार के सही से ईलाज ना भईला पर , आ पीलिया के संगे बोखार अईला पर बोखार जानलेवा हो जाला |
बोखार के प्रकार …
वायरल बोखार :- कवनो भी वायरस से होखेवाला बोखार वायरल बोखार कहाला |
ई बोखार इन्फेक्शन वाला आदमी के सामान प्रयोग कईला से आ ओकरा संगे रहला से फईलेला |
लक्षण :- खाँसी , नाक बहल भा नाक बंद भईल , माथा दरद , देह दरद , थकावट , गला खराब , आँख के लाल भईल |
टायफाइड बोखार :- एकरा के मियादी बोखार भी कहल जाला | ई बोखार सैल्मोनोला बैक्टीरिया से होला | एहमे आंत में घाव (अलसर ) हो जाला | जवन बोखार के कारण बनेला | ई बोखार गन्दा पानी आ रेहड़ी पटरी के खाना खईला से होला |
लक्षण :– तेज बोखार , माथा –देह में दरद , उल्टी , जी मिचलाइल , दस्त आ कभी कभी खून के संगे दस्त |
मलेरिया बोखार :– ई बोखार जाड़ा लाग के आवेला | ई बोखार “एनोफिलिज” नाम के मादा मच्छर के काटला से होला | ई मच्छर गन्दा पानी में होलन | ई रात में काटेलन सन |
लक्षण :- रह-रह के भा लगातार जाड़ा लागेला आ तेज बोखार आ जाला | कंपकंपी होला , माथा देह में दरद , उल्टी लेखा मन आ कमजोरी बुझाला |
डेंगू बोखार :- डेंगू मादा एडीज मच्छर के काटला से होला | ई मच्छर दिन में सूरज ढले से पहिले ले काटेलन सन | ई बोखार तीन तरह के होला १. साधारण डेंगू २. डेंगू हैमरेजिक ३. डेंगू शॉक सिंड्रोम |
लक्षण :– जाड़ा लागला के बाद तेज बोखार , माथा –देह –आँख में दरद , उल्टी , पेट दरद , चक्कर आवल |
डेंगू हैमरेजिक बोखार में ई सब लक्षण के अलावा नाक भा मसूड़ा से खून निकलल , शौच भा उल्टी में खून निकलल , देह में नीला काला चकता निकलल |
डेंगू शॉक सिंड्रोम बोखार में ऊपर लिखल सब लक्षण के संगे मरीज के बीपी ( ब्लड प्रेशर ) एकदम कम हो जाला , तेज बोखार होला पर भी देह गरम ना लागेला , मरीज बेहोशी के हालत में पहुँच सकेला |
*** ई लेख रउआ सब के जानकारी खातिर बा , कभी भी खुद ईलाज ना करे के चाहीं | डॉक्टर के सलाह से ही दवाई लेबे के चाहीं | ***
डॉ प्रमोद कुमार पुरी
एम.बी.बी.एस
अल्टरनेटिव मेडिसिन
नसिरा के मठिया
कोहड़ा बाजार
छपरा , बिहार |
bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mar_Deva kas_Deva kas_Deva bho_Deva bho_Deva bho_Deva